11 Diakamue pakumvua Yabina mukalenge wa Hasô bualu abu, wakatuma mukenji kudi Yobaba mukalenge wa Madona,+ kudi mukalenge wa Shimelona, kudi mukalenge wa Akasafa,+2 kudi bakalenge bavua ku nord mu buloba bua mikuna, kudi bavua mu mpata* ku sud kua Kinelete, kudi bavua mu Shefela ne mu mpulumuku ya Dô+ ku ouest, 3 kudi bena Kanâna+ ku est ne ku ouest, kudi bena Amole,+ kudi bena Hiti, kudi bena Pelizi, kudi bena Yebuse mu buloba bua mikuna, ne kudi bena Hiwi+ kuinshi kua mukuna wa Hêmona+ mu buloba bua Misepa.4 Nunku bakalua ne biluilu biabu bionso, tshisumbu tshinene menemene, bungi bu nsenga ya ku muelelu kua mbuu, pamue ne tubalu tua bungi menemene ne matempu a mvita.5 Bakalenge bonso aba bakitaba bua kusambakena, bobu kulua, kuasabu tshitudilu pamue ku mâyi a Meloma bua kuluisha Isalele.6 Ke Yehowa kuambila Yoshua ne: “Kutshinyi bua bualu buabu,+ bualu malaba ku mêba aa nembafile buonso buabu kudi Isalele, bashipa. Udi ne bua kukosa mijilu ya ku bikono bia tubalu tuabu,+ ne udi ne bua kuosha makalu abu a mvita mu kapia.”7 Nunku Yoshua pamue ne baluanganyi ba mvita bonso bakabela mvita mu tshimpitshimpi kumpenga kua mâyi a Meloma.8 Yehowa wakabafila mu tshianza tshia Isalele,+ bobu kubatshimuna, kubalondabu too ne ku Sidona munene+ ne ku Miselefota-mayima,+ ne mu Tshibandabanda tshia Misepe ku est; bakabashipa too ne pavuaku kakuyi kushale muntu nansha umue ne muoyo.+9 Pashishe Yoshua wakabenzela anu muvua Yehowa mumuambile; wakakosa mijilu ya ku bikono bia tubalu tuabu ne wakuosha makalu abu a mvita mu kapia.+10 Pashishe Yoshua wakapingana, kukuataye Hasô, kushipaye mukalenge wende ne muele wa mvita,+ bualu kumpala Hasô uvua ku mutu kua makalenge onso aa.11 Bakashipa bantu bonso* bavuamu ne muele wa mvita, kubabutulabu.+ Kakuvua kushale tshintu nansha tshimue tshivua tshipuyakana to.+ Pashishe wakuosha Hasô ne kapia.12 Yoshua wakakuata bimenga bionso bia bakalenge aba, kutshimunaye bakalenge bonso ba bimenga abi ne muele wa mvita.+ Wakababutula+ anu muvua Mose muena mudimu wa Yehowa mutume dîyi bua kuenza.13 Kadi Isalele kavua muoshe bimenga bivua pa mikuna yabi pa kumbusha Hasô; tshiotshi ke tshimenga tshimuepele tshivua Yoshua muoshe.14 Bena Isalele bakangata buabu bobu bintu bionso bivuabu bapete mu bimenga abi ne bimuna.+ Kadi bakashipa bantu bonso ne muele wa mvita too ne pakabutulabu yonso wa kudibu.+ Kabakashiya muntu nansha umue uvua upuyakana to.+15 Anu muvua Yehowa mutumine Mose muena mudimu wende dîyi bua kuenza, ke muvua Mose mutumine Yoshua dîyi bua kuenza,+ ne ke muvua Yoshua muenze. Kakashiya bualu nansha bumue bua ku malu onso avua Yehowa mutumine Mose dîyi bua kuenza kabuyi buenza.+16 Nunku Yoshua wakatshimuna buloba buonso ebu, buloba bua mikuna, Negebe yonso,+ buloba buonso bua Goshene, Shefela,+ Alabâ,+ buloba bua mikuna bua Isalele ne Shefela* wabu,17 kumbukila ku mukuna wa Halaka udi mubande too ne ku Seî, too ne ku Bâla-gada+ mu Tshibandabanda tshia Lebanona kuinshi kua mukuna wa Hêmona,+ ne wakakuata bakalenge babu bonso, yeye kubatshimuna, kubashipaye.18 Yoshua wakaluangana ne bakalenge bonso aba ndambu wa matuku.19 Kakuvua tshimenga tshivua tshidie tshipungidi tshia ditalala ne bena Isalele pa kumbusha bena Hiwi bavua basombele mu Gibeona.+ Bakakuata bikuabu bionso ku mvita.+20 Yehowa ke uvua mulekele bua mioyo yabu ipape+ bua kuela Isalele mvita, bua yeye ababutule kakuyi luse.+ Bavua ne bua kubutudibua anu muvua Yehowa mutumine Mose dîyi bua kuenza.+21 Tshikondo atshi Yoshua wakajimija bena Anaka+ mu buloba bua mikuna, mu Hebelone, mu Debî, mu Anaba, ne mu buloba buonso bua mikuna bua Yuda ne buloba buonso bua mikuna bua Isalele. Yoshua wakababutula bobu ne bimenga biabu.+22 Kakuvua kushale muena Anaka nansha umue mu buloba bua Isalele; bakashala+ anu mu Gaza,+ mu Gata+ ne mu Ashedodo.+23 Nunku Yoshua wakakuata buloba buonso anu muvua Yehowa mulaye Mose,+ ne pashishe Yoshua wakabupesha bena Isalele bu bumpianyi bilondeshile bitupa biabu, bua babuabanye mu bisa biabu.+ Nunku buloba buakashala mu dikisha, kakuyi mvita.+
lua_Latn